送唐通叟東南鑄錢通叟嘗攝度支員外郎職事與之同舍累月
作者：趙鼎臣
朝代：宋

paragraphs: 簿領丘山堆，胥吏鳬鶩進。
不須持酒巵，正自得醉困。
頼逢同舍郎，照眼珠璧潤。
堂堂質肅公，勁節森萬仞。
吾猶識諸孫，王謝有孤韵。
時時議論餘，尚作前輩峻。
我老無町畦，出口見方寸。
端須護疵瑕，未可失瑜瑾。
奈何不少留，舟楫犯蛟蜃。
山澤寶欲興，虞衡職方振。
想常開鴻鑪，不復費游刃。
明年水衡錢，地應無可頓。
策勳便封侯，朱紫安足論。
來趨未央朝，故人應許認。
疾走當避公，銅臭不可近。